text: Fabrik hærget af brand
  23 august 2012 kl. 07.42
  En voldsom brand hærgede natten til torsdag en produktionsbygning på fødevarevirksomheden Palsgård Industri i Juelsminde.
  Ilden blev næret af olie og fedt, og flammerne brød gennem taget.
  Ingen mennesker kom til skade ved branden, der blev opdaget af to medarbejdere på natholdet.
  Bestyrelsesformand Birger Brix oplyser, at en pumpe eller varmeveksler tilsyneladende var kortsluttet.
  - Medarbejderne tømte to pulverslukkere for at slukke branden, men da det ikke lykkedes, blev brandvæsenet alarmeret, oplyser han.
  Halvdelen af en af de seks produktionshaller er stærkt hærget af branden.
  Lokalpolitiet i Horsens skal nu forsøge at fastslå brandårsagen.
  Brandvæsenet var stadig i gang med efterslukningen torsdag formiddag.
  Virksomheden fremstiller tilsætningsstoffer til fødevareindustrien.
  